ai4bharat/Pralekha huggingface dataset:
பாதுகாப்பு அமைச்சகம்
இந்தியாவை மிகப் பெரிய ராணுவ சக்தியாக உலகம் அங்கீகரித்துள்ளது : பாதுகாப்புத்துறை அமைச்சர் ராஜ்நாத் சிங்
இந்தியாவை மிகப் பெரிய ராணுவ சக்தியாக உலகம் அங்கீகரித்துள்ளது என்று பாதுகாப்புத்துறை அமைச்சர் ராஜ்நாத் சிங் கூறியுள்ளார். கேரள மாநிலம் சிவகிரி மடத்தில் நடைபெற்ற தீர்த்ததான மகோத்சவ் நிகழ்ச்சியில் துறவிகள் மற்றும் ஆன்மீக பெரியோர்கள் மத்தியில் அவர் இன்று உரையாற்றினார். அரசின் தற்சார்பு இந்தியா கொள்கை தொழில் மூலம் வளம் என்பதை ஊக்குவிப்பதாகவும், இதன் காரணமாகவே நாட்டின் ராணுவ பலம் அதிகரித்து வருவதாகவும், உலகின் மிகப் பெரிய பொருளாதார நாடாக இந்தியா தற்போது திகழ்வதாகவும் அவர் தெரிவித்தார். நாட்டின் எல்லைகளை துணிச்சலுடனும் தைரியத்துடனும் ராணுவ வீரர்கள் பாதுகாத்து வருவதாக அவர் தெரிவித்தார்.
கல்வி, தூய்மை போன்ற விஷயங்களில் பொதுமக்கள் மத்தியில் விழிப்புணர்வை ஏற்படுத்த ஸ்ரீ நாராயண குரு அறிவுறுத்தியதாகவும் இது அவரது தொலைநோக்குப் பார்வையை எடுத்துக் காட்டுவதாகவும் அமைச்சர் கூறினார். இந்த விஷயங்களில் அரசும் அதிக கவனம் செலுத்தி வருவதாகத் தெரிவித்தார்.
தற்சார்பு என்பது இந்திய கலாச்சாரத்தில் ஒருங்கிணைந்த பகுதி என்று அவர் தெரிவித்தார். தற்சார்பு தொடர்பான தகவல்களை ஸ்ரீ நாராயண குரு பரப்பியதாகவும் தற்போது அந்தப் பணியை சிவகிரி மடமும் தொடர்ந்து முன்னெடுத்துச் செல்வதாகவும் அவர் கூறினார். நாராயண குரு நவீனத்திற்கு ஆதரவாக மட்டுமேயல்லாமல், பழங்கால கலாச்சாரம் மற்றும் நவீனத்திற்கு இடையே சமநிலையைப் பராமரித்ததாகவும், இது தற்போதும் நாட்டுக்கு பொருத்தமாக உள்ளதாகவும் தெரிவித்தார்.
சமத்துவம், விடுதலை மற்றும் சகோதரத்துவம் ஆகியவை மேற்கத்திய தத்துவம் என கருதப்படுவதாகக் கூறிய அவர், உண்மையில் இவை பழங்கால இந்திய இலக்கியங்கள் மற்றும் பாரம்பரியத்தில் பரவலாகக் காணப்படுகின்றன என்றார். மேற்கத்திய நாடுகள் சமத்துவம், விடுதலை மற்றும் சகோதரத்துவம் எனப் பேசும் நிலையில், இந்திய பாரம்பரியத்தில் வசுதைவ குடும்பகம் என்று நாம் கூறுவதாக அவர் குறிப்பிட்டார். வேதங்கள், உபநிடதங்கள், பகவத் கீதை, ராமாயணம் உள்ளிட்டவற்றின் சமத்துவம் மற்றும் ஒற்றுமை குறித்து விரிவாக எடுத்துக் கூறப்பட்டுள்ளதையும் பாதுகாப்புத்துறை அமைச்சர் திரு ராஜ்நாத் சிங் எடுத்துரைத்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1887581
பிரதமர் அலுவலகம்
இந்தியர்களை வெளியேற்றி அழைத்து வந்தமைக்கு ஏர் இந்தியாவுக்கு பிரதமர் பாராட்டு
கோவிட் - 19 தீவிர நோய்த் தொற்று பாதிப்பு சூழ்நிலையில் வெளிநாடுகளில் சிக்கியிருந்த இந்தியர்களை வெளியேற்றி அழைத்து வந்தமைக்காக ஏர் இந்தியாவுக்கு பிரதமர் திரு. நரேந்திர மோடி பாராட்டு தெரிவித்துள்ளார். இதுதொடர்பாக ட்விட்டரில் பதிவிட்டுள்ள அவர், ``துணிசச்சலை வெளிப்படுத்தி, மனிதாபிமானத்தை வெளிக்காட்ட வேண்டிய தருணத்தில் கை கொடுத்த ஏர் இந்தியா  நிறுவனத்தின் குழுக்கள் குறித்து மிகுந்த பெருமை அடைகிறேன். தனித்துவமான அவர்களுடைய முயற்சிகளுக்கு நாடு முழுக்க ஏராளமான மக்கள் பாராட்டு தெரிவித்துள்ளனர் என்று கூறியுள்ளார். #IndiaFightsCorona''
நுகர்வோர் நலன், உணவு மற்றும் பொது விநியோகம் அமைச்சகம்
இந்திய சந்தைக்கு வெளிநாட்டு சரக்குகள் வந்தடையும் வரை தேசியசேமிப்பில் இருந்து துவரம் பருப்பை அரசு விடுவிக்கவுள்ளது; தகுதியுடையஆலையாளர்களுக்கு இணையதள ஏலம் வாயிலாக துவரம் பருப்பு அளிக்கப்படவுள்ளது
இந்திய சந்தைக்கு வெளிநாட்டு சரக்குகள் வந்தடையும் வரை தேசிய சேமிப்பில் இருந்து துவரம் பருப்பை அரசு விடுவிக்கவுள்ளது. தகுதியுடைய ஆலையாளர்களுக்கு இணையதள ஏலம் வாயிலாக துவரம் பருப்பு அளிக்கப்படவுள்ளது.
இது குறித்து மத்திய நுகர்வோர் விவகாரம், உணவு மற்றும் பொது விநியோக அமைச்சகம், நுகர்வோர் விவகாரத்துறை ஆகியவை இணையதளம் ஏலம் வாயிலாக தகுதியுடைய ஆலையாளர்களுக்கு துவரம் பருப்பை அளிக்குமாறு தேசிய வேளாண் கூட்டுறவு சந்தை கூட்டமைப்பு, தேசிய கூட்டுறவு நுகர்வோர் கூட்டமைப்புக்கு அறிவுறுத்தியுள்ளது.
இதன் மூலம் நுகர்வோர்களுக்கு குறைந்த விலையில் துவரம் பருப்பு கிடைக்க வகை செய்யப்பட்டுள்ளது. பதுக்கலை தடுக்கவும், நுகர்வோர்களுக்கு குறைந்த விலையில் கிடைக்கசெய்யும் வகையிலும் அத்தியாவசிய பொருட்கள் சட்டம் 1955-ன் படி துவரம் பருப்பு மற்றும் உளுத்தம்பருப்பு இருப்பு வைப்பதற்கான அளவை 2023, ஜூன் 2 அன்று அரசு வரையறை செய்தது. இந்த இருப்பு அளவை அனைத்து மாநிலங்கள் மற்றும் யூனியன் பிரதேசங்களில் 2023 அக்டோபர் 31 வரை அமல்படுத்த உத்தரவிடப்பட்டுள்ளது.
அனைத்து மொத்த விற்பனையாளர்களும் தலா 200 மெட்ரிக்டன் அளவிற்கு அனைத்து தானியங்களையும் இருப்பு வைக்க அனுமதிக்கப்பட்டுள்ளது. சில்லரை வியாபாரிகள் தலா 5 மெட்ரிக் டன் அளவிற்கு தானியங்களை இருப்புவைக்க அனுமதி அளிக்கப்பட்டுள்ளது. பெரிய அளவிலான சில்லரை விற்பனையாளர்கள் 200 மெட்ரிக்டன் அளவிற்கு தானியங்களை கிடங்குகளில் இருப்புவைக்க அனுமதிக்கப்படுகிறது. இது குறித்த விவரங்களை  என்ற இணையதளம் மூலம் அறிந்துகொள்ளலாம்.
பெட்ரோலியம் மற்றம் இயற்கை எரிவாயு அமைச்சகம்
பத்மஸ்ரீ விருது பெற்ற அதன் அதிகாரியான மௌமா தாஸுக்கு ஆயில் இந்தியா நிறுவனம் பாராட்டு
பிரபல டேபிள் டென்னிஸ் வீரரும் ஆயில் இந்தியா லிமிடெட் அதிகாரியுமான மௌமா தாஸை அவரது சிறந்த சாதனைகளுக்காகவும், பத்மஸ்ரீ விருது பெற்றதற்காகவும் நேற்று நொய்டாவில் உள்ள அதன் கார்ப்பரேட் அலுவலகத்தில் அந்நிறுவனம் கௌரவித்தது.
விளையாட்டுத் துறையில் அவரது சிறப்பான சேவையை அங்கீகரிக்கும் வகையில் மௌமா தாஸுக்கு குடியரசுத் தலைவரால் பத்மஸ்ரீ விருது வழங்கப்பட்டது.
இதையொட்டி நடைபெற்ற நிகழ்ச்சியில், ஆயில் இந்தியா நிறுவனத்தின் தலைவர் மற்றும் நிர்வாக இயக்குநர் திரு எஸ்.சி மிஸ்ரா, மூத்த அதிகாரிகள் முன்னிலையில் மௌமா தாஸை பாராட்டினார்.
இந்நிகழ்ச்சியில், திருமதி தாஸின் சாதனைகளுக்கு திரு மிஸ்ரா வாழ்த்து தெரிவித்ததோடு, ரூ 6 லட்சத்திற்கான காசோலையையும் அவருக்கு வழங்கினார். திருமதி தாஸ் 1999-ம் ஆண்டு முதல் ஆயில் இந்தியா நிறுவனத்தில் பணிபுரிகிறார். தற்போது அதன் கொல்கத்தா அலுவலகத்தில் மேலாளராக  பணியாற்றுகிறார்.
டேபிள் டென்னிஸில் தனது சிறப்பான பங்களிப்பிற்காக 2013-ம் ஆண்டு அர்ஜுனா விருதையும் திருமதி தாஸ் பெற்றுள்ளார். ஏதென்ஸ் 2004 மற்றும் ரியோ 2016 ஒலிம்பிக்ஸ், காமன்வெல்த் போட்டிகள், காமன்வெல்த் சாம்பியன்ஷிப், உலக சாம்பியன்ஷிப் மற்றும் பல தேசிய மற்றும் சர்வதேச விளையாட்டுகளில் மௌமா தாஸ் இந்தியாவின் சார்பில் பங்கேற்றார். பல்வேறு பரிசுகளையும் வென்றுள்ளார். 1997 முதல் 17 உலக சாம்பியன்ஷிப் போட்டிகளில் அவர் பங்கேற்றுள்ளார். இது வேறெந்த இந்திய வீராங்கனையும் இது வரை செய்யாத சாதனை ஆகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1770546
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய சமீபத்திய தகவல்கள்
தற்போதைய பாதிப்புகளின் எண்ணிக்கை 23,43,152 ஆக மேலும் குறைந்தது.
கடந்த 24 மணி நேரத்தில் மட்டும் 76,755 பேர் குணம் அடைந்தனர்.
1.86 லட்சம் புதிய பாதிப்புகளுடன், பாதிக்கப்பட்ட நபர்களின் எண்ணிக்கை தொடர்ந்து குறைந்து வருகிறது.
கடந்த 44 நாட்களில் குறைந்த அளவில் தினசரி பாதிப்புகள் பதிவாகியுள்ளன.
2,48,93,410 பேர் நாடு முழுவதும் இதுவரை குணமடைந்துள்ளனர்.
கடந்த 24 மணி நேரத்தில் 2,59,459 நோயாளிகள் குணமடைந்தனர்.
தொடர்ந்து 15-வது நாளாக குணமடைபவர்களின் எண்ணிக்கை புதிய பாதிப்புகளை விட அதிகமாக உள்ளது.
குணமடைதல் விகிதம் 90.34% ஆக அதிகரித்துள்ளது.
வாராந்திர தொற்று உறுதிப்படுத்தல் விகிதம் தற்போது 10.42% ஆக உள்ளது.
தினசரி தொற்று உறுதிப்படுத்தல் விகிதம் 9.00% ஆக உள்ளது, தொடர்ந்து நான்கு நாட்களாக 10 சதவீதத்திற்கும் கீழே உள்ளது.
தேசிய தடுப்பு மருந்து வழங்கும் நடவடிக்கையின் கீழ், 20.57 கோடி டோஸ்கள் இது வரை வழங்கப்பட்டுள்ளன.
பரிசோதனை திறன் தொடர்ந்து அதிகரிக்கப்பட்டு வருகிறது- கடந்த 24 மணி நேரத்தில் 20.7 லட்சம் பரிசோதனைகள் செய்யப்பட்டன.
PIB Headquarters
மானிய உதவியுடன் கூடிய வீட்டு வசதி கடன் திட்ட இணையதள பயிலரங்கு
மத்திய அரசின் வீட்டு வசதி மற்றும் நகர்ப்புற விவகாரங்கள் துறை, ஹட்கோ, தேசிய வீட்டு வசதி வங்கி மற்றும் பாரத ஸ்டேட் வங்கி ஆகியவற்றுடன் இணைந்து, மானிய உதவியுடன் கூடிய வீட்டு வசதி கடனுதவித் திட்டம் குறித்த ஒருநாள் இணையதள பயிலரங்கிற்கு சென்னையில் இன்று  ஏற்பாடு செய்திருந்தது. தென்னிந்தியாவில் உள்ள முதல்நிலை கடன் வழங்கும் நிறுவனங்களுக்காக இந்த பயிலரங்கு நடத்தப்பட்டது.
இதில், 60 முதல்நிலை கடன் வழங்கும் நிறுவனங்கள் மற்றும் தமிழக அரசு அதிகாரிகள் 125 பேர் கலந்து கொண்டனர். இந்த பயிலரங்கின்போது, மானிய உதவியுடன் கூடிய கடன் திட்ட செயல்பாடு, கிளாப்  இணையதளம், சர்வர் கட்டுமானக் கலை உள்ளிட்ட அம்சங்கள் குறித்து விரிவாக எடுத்துரைக்கப்பட்டது. முதல் நிலை கடன் வழங்கும் நிறுவனங்கள் தங்களது புள்ளி விவரங்களை தரமான முறையில் பராமரிப்பதுடன், கிளாப் வலைதளம் மற்றும் செல்போன் செயலியை பயனாளிகள் 100% பயன்படுத்துமாறும் கேட்டுக் கொள்ளப்பட்டது.
மானிய உதவியுடன் கூடிய வீட்டு வசதி கடனுதவித் திட்ட இணையதளத்தின் வெற்றி மற்றும் அதனை செயல்படுத்துவதில் உள்ள சவால்கள் குறித்தும் பயிலரங்கில் விவாதிக்கப்பட்டது. தென்னிந்தியாவில் இருந்து இன்னும் அதிகளவில் மானியத்துடன் கூடிய கடனுதவிகளை வழங்குமாறு முதல்நிலை கடன் வழங்கும் நிறுவனங்கள் கேட்டுக் கொள்ளப்பட்டன.
மாற்ற மேலாண்மைக்கான பிரச்சார இயக்கமான அங்கீகார்  குறித்த விழிப்புணர்வு அம்சங்களும் முதல்நிலை கடன் வழங்கும் நிறுவனங்களுடன் பகிர்ந்து கொள்ளப்பட்டதுடன், மானிய உதவியுடன் கூடிய கடனுதவித் திட்ட பயனாளிகளுக்கு மாநில அரசுகளுடன் இணைந்து நிதிச் செலவின அறிவாற்றல் குறித்த முகாம்களை நடத்துமாறும் கேட்டுக் கொள்ளப்பட்டன.
ரிசர்வ் வங்கி சுற்றறிக்கைகளின்படி, நிதிச் செலவின அறிவாற்றல் குறித்து, நேரடி கலந்துரையாடல் வாயிலாக கலந்தாய்வு நிகழ்ச்சிகளை நடத்துமாறும் அறிவுறுத்தப்பட்டது. இந்த நிகழ்ச்சி குறித்த கேள்வி-பதில் அரங்கம் ஒன்றும் நடத்தப்பட்டது. இந்த அரங்கம் முதல் நிலை கடன் வழங்கும் நிறுவனங்களான வங்கிகள் மற்றும் வீட்டு வசதி நிதி நிறுவனங்களுக்கு பெரிதும் உதவிகரமாக இருந்ததாக ஹட்கோ நிறுவனத்தின் செய்திக் குறிப்பில் தெரிவிக்கப்பட்டுள்ளது.
குடியரசுத் துணைத் தலைவர் செயலகம்
குருநானக் ஜெயந்தியை முன்னிட்டு நாட்டு மக்களுக்கு குடியரசு துணைத்தலைவர் வாழ்த்து
குருநானக் ஜெயந்தியை முன்னிட்டு, குடியரசு துணைத்தலைவர் திரு.எம்.வெங்கய்ய நாயுடு நாட்டு மக்களுக்கு வாழ்த்துத் தெரிவித்துள்ளார். அவரது வாழ்த்துச் செய்தி வருமாறு –
“குருநானக் தேவ் பிறந்த நன்னாளில் நாட்டு மக்களுக்கு எனது அன்பான வாழ்த்துகள் மற்றும் நல் வாழ்த்துகளைத் தெரிவித்துக் கொள்கிறேன்.
சீக்கிய மதத்தைத் தோற்றுவித்தவரான குரு நானக் தேவ், தமது உன்னத வாழ்வின் மூலமாக, உண்மை, கருணை மற்றும் நேர்மையின் சின்னமாகத் திகழ்கிறார். அவரது பக்தி போதனைகள், நேர்மையைப் பின்பற்றுவதற்கு நமக்கு வழிகாட்டுவதோடு, சாதி, இனம் அல்லது மத வேறுபாடின்றி, மனிதகுலத்தைச் சேர்ந்த அனைவரிடமும் மரியாதை செலுத்துவதற்கு நமக்கு தொடர்ந்து ஊக்கமளிக்கும்.
வாழ்க்கையில் நன்னெறிகளைப் பின்பற்ற வேண்டுமென, குரு நானக் தேவ் நமக்கு போதித்துள்ளார். இந்தியாவின் உன்னதமான ஆன்மீக நெறிமுறைகளுக்கு அவர் ஒரு ஒளிமயமான இறைத்தூதராகத் திகழ்வதுடன், ஆன்மீகத்தை சாமான்ய மனிதரிடமும் மதத்தை உண்மையாகவே ஜனநாயக ரீதியாகக் கொண்டுசென்றவர் ஆவார்.
அவரது நற்செய்தி, மனிதநேயம் மற்றும் நல்லிணக்கத்துடன் கூடிய சமுதாயத்தை உருவாக்குவதில், நமக்குத் தொடர்ந்து வழிகாட்டுவதாக இருக்கும். ‘‘
குறு சிறு மற்றும் நடுத்தர தொழில் துறை அமைச்சகம்
மனதின் குரல் நிகழ்ச்சி மூலம் காதி பொருட்களின் விற்பனை பெருமடங்கு அதிகரிப்பு
காதி பொருட்களை பிரதமர் திரு நரேந்திர மோடி தொடர்ந்து ஊக்குவித்து வருவதன் காரணமாக கடந்த 2014-ஆம் ஆண்டு முதல் நாடு முழுவதும் காதி பொருட்களின் விற்பனை பெருவாரியாக அதிகரித்துள்ளது. அக்டோபர் 2016 முதல் புதுதில்லியின் கெனாட் பிளேசில் உள்ள காதி விற்பனை வளாகத்தில் 11 வெவ்வேறு தருணங்களில் ஒரு நாளின் விற்பனை ரூ. 1 கோடியைக் கடந்திருக்கிறது. இன்று  வானொலியில் ஒலிபரப்பான பிரதமரின் மனதின் குரல் நிகழ்ச்சியில் காதியின் இந்த செயல் திறன் பற்றி குறிப்பிடப்பட்டது.
கொரோனா பெருந்தொற்றின் காலத்தில், பொருளாதார வீழ்ச்சியின் போதும் 2020 அக்டோபர்- நவம்பர் மாதங்களில் காதியின் ஒருநாள் விற்பனை நான்கு முறை ரூ. 1 கோடியைக் கடந்து சாதனை படைத்தது. இதற்கு முன்னதாக கடந்த 2018-ஆம் ஆண்டிலும் இதேபோல நான்கு முறை ஒரு நாளின் விற்பனை ரூ. 1 கோடியைக் கடந்தது. கடந்த 2019-ஆம் ஆண்டு அக்டோபர் 2-ஆம் தேதி கெனாட் பிளேசில் ஒரு நாளில் பதிவான ரூ. 1.27 கோடி விற்பனை தான் இன்று வரையிலான அளவில் மிக அதிகமானதாகும்.
அக்டோபர் 22, 2016 அன்று, முதன்முறையாக இந்த விற்பனை வளாகத்தில் ஒரு நாளின் விற்பனை ரூ. 1.16 கோடியை எட்டியது. இதற்கு முன்பாக கடந்த 2014, அக்டோபர் 4-ஆம் தேதி பிரதமரின் மனதின் குரல் நிகழ்ச்சிக்கு அடுத்த நாளில் காதியின் ஒருநாள் விற்பனை ரூ. 66.81 லட்சமாகப் பதிவானது. வானொலி நிகழ்ச்சியின் முதல் நாளன்று நாட்டு மக்கள் அனைவரும் குறைந்தபட்சம் ஒரு காதி பொருளையாவது வாங்குமாறும், அதன்மூலம் ஏழை கைவினைஞர்கள் தீபாவளியன்று தங்கள் வீடுகளில் விளக்கு ஏற்றுவதற்கு உதவிகரமாக இருக்கும் என்றும் பிரதமர் வலியுறுத்தினார்.
பிரதமரின் தொடர் ஆதரவால் காதியின் விற்பனை அதிகரித்திருப்பதாகவும், குறிப்பாக இளைஞர்களிடையே பெரும் வரவேற்பு கிடைத்திருப்பதாகவும் காதி மற்றும் கிராமத் தொழில்கள் ஆணையத்தின் தலைவர் திரு விநய் குமார் சக்சேனா கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1738820
-----
(Visitor Counter : 224
பழங்குடியினர் நலத்துறை அமைச்சகம்
பழங்குடியினர் விவகார அமைச்சகத்தின் இந்த ஆண்டுக்கான செயல்பாடுகள் குறித்த கண்ணோட்டம்
இந்தியாவின் மக்கள்தொகையில் பழங்குடியினரின் எண்ணிக்கை சுமார் 8.6% . அதாவது, சுமார் 10.4 கோடி பேர். இந்திய அரசியலமைப்பின் 342 வது பிரிவின் கீழ் 730 க்கும் மேற்பட்ட பழங்குடியினர் பிரிவுகள் இருப்பதாக அறிவிக்கப்பட்டுள்ளது. பிரதமரின் தொலைநோக்கு பார்வைக்கு ஏற்ப, மத்திய அரசு பழங்குடியினரின் மேம்பாடு, அவர்களின் பாரம்பரியம் மற்றும் கலாச்சாரத்தைப் பாதுகாப்பதில் கவனம் செலுத்துகிறது.
பழங்குடியினர் விவகார அமைச்சகம் , இந்த தொலைநோக்கு மற்றும் பழங்குடியினர் நலனுக்கான அதன் நீடித்த அர்ப்பணிப்புக்கு இணங்க, மேம்பட்ட நிதி ஆதாரங்கள், முயற்சிகளின் ஒருங்கிணைப்பு, அமைச்சகத்தின் திட்டமிடல் மற்றும் செயல்படுத்தும் வழிமுறையை மறுசீரமைத்தல் ஆகியவற்றின் மூலம் துறைசார் வளர்ச்சியை உறுதிசெய்யத் தன்னைத் தயார்படுத்திக்கொண்டுள்ளது.
2022-23 ஆம் ஆண்டிற்கான பட்ஜெட் ஒதுக்கீட்டில் பழங்குடியினர் விவகார அமைச்சகத்திற்கு ரூ. 8451 கோடி ஒதுக்கப்பட்டது. இது 12.32% அளவுக்கு அதிகமாகும்.
பழங்குடியினப் பிரிவினருக்கு ஒதுக்கப்பட்ட தொகை ரூ. 87,584 கோடி. முந்தைய ஆண்டில் இது ரூ. 78,256 கோடியாக இருந்தது. 41 மத்திய அமைச்சகங்கள் இத்தொகையை பழங்குடியினர் நலன் மற்றும் பழங்குடியினப் பகுதிகளின் மேம்பாட்டுக்காக ஒதுக்க வேண்டும்.
பழங்குடியினர் விவகார அமைச்சகம் 26.37 லட்சம் பழங்குடியின மாணவர்களுக்கு நேரடி பணமாற்றம் மூலம் உதவித்தொகையை 1 ஏப்ரல் 2022 முதல் 31 டிசம்பர் 2022 வரை வழங்கியது.
பழங்குடியினர் நல அமைச்சகம் 2637669 மாணவர்களுக்கு ரூ. 2149.70 கோடி வழங்கியுள்ளது.
குடியரசு தலைவர் திருமதி. திரௌபதி முர்மு, இந்த ஆண்டு நவம்பரில் பழங்குடியினர் கவுரவ தின கொண்டாட்டங்களுக்கு தலைமை தாங்கினார். நவம்பர் 15 ஆம் தேதி , ஜார்கண்ட் மாநிலத்தின் குந்தி மாவட்டத்தில் உள்ள உலிஹாட்டு கிராமத்திற்கு  குடியரசுத் தலைவர் சென்று அங்கு மலர் அஞ்சலி செலுத்தினார்.
காஷ்மீர் முதல் கன்னியாகுமரி வரையிலும், குஜராத்தில் இருந்து அருணாச்சல பிரதேசம் வரையிலும் கிராமங்கள் மற்றும் தொலைதூரப் பகுதிகள் உட்பட பல்வேறு நிகழ்ச்சிகள் நடைபெற்றன.
குடியரசு துணைத் தலைவர் திரு ஜகதீப் தன்கர், பழங்குடியின சுதந்திரப் போராட்ட வீரர் பகவான் பிர்சா முண்டாவுக்கு, பழங்குடியினர் கவுரவ தினத்தன்று  நாடாளுமன்ற மலர் அஞ்சலி செலுத்தினார்.
விடுதலையின் அமிர்தப் பெருவிழாவின் ஒரு பகுதியாக, 75 ஆண்டுகால முன்னேற்றம், மக்கள், கலாச்சாரம் மற்றும் சாதனைகளின் புகழ்பெற்ற வரலாற்றைக் கொண்டாடவும், நினைவுகூரவும், 12 ஏகலவ்யா மாதிரி உண்டி உறைவிடப் பள்ளிகள் திறந்து வைக்கப்பட்டுள்ளன. 2022-23 ஆண்டு. திறக்கப்பட்ட 12 பள்ளிகளில், ஆந்திராவில் 4 பள்ளிகளும், அருணாச்சல பிரதேசம் மற்றும் கேரளாவில் தலா 2 பள்ளிகளும், குஜராத், சிக்கிம், தமிழ்நாடு மற்றும் தெலுங்கானாவில் தலா 1 பள்ளிகளும் திறக்கப்பட்டன.
பழங்குடியின மாணவர்களுக்கான தேசிய கல்விச் சங்கம், கர்நாடகாவின் பெங்களூருவில் 31 அக்டோபர் 2022 முதல் நவம்பர் 2 வரை தேசிய கலாச்சார விழாவை ஏற்பாடு செய்தது.
பாதுகாப்பு அமைச்சகம்
கொவிட்டால் பாதிக்கப்பட்ட முன்னாள் வீரர்களின் நலனுக்கு இந்திய ராணுவம் உறுதி பூண்டுள்ளது
முன்னாள் வீரர்கள் மற்றும் அவர்களை சார்ந்தோரிடையே கொவிட் பாதிப்புகள் அதிகமாகி வரும் நிலையில், தன்னுடைய மருத்துவ சிகிச்சை திறன்களை மேம்படுத்த பல்வேறு நடவடிக்கைகளை இந்திய ராணுவம் மேற்கொண்டு வருகிறது.
இந்த கடினமான காலகட்டத்தில் நம்முடைய முன்னாள் வீரர்களுக்கு கொவிட் பராமரிப்பு மற்றும் சிகிச்சையை அளிக்க உறுதி பூண்டுள்ள இந்திய ராணுவம், எந்தவிதமான உதவிக்கும் அருகில் உள்ள ராணுவ மையத்தை அவர்கள் தொடர்பு கொள்ளலாம் என்று உறுதியளிக்கிறது.
முன்னாள் படை வீரர்கள் மற்றும் அவர்களை சார்ந்தோருக்கு தொடர்ந்து ஆதரவு கிடைப்பதை ஒருங்கிணைப்பதற்காக முன்னாள் படைவீரர்கள் பங்களிப்பு சுகாதார திட்டம் மற்றும் மண்டல மற்றும் துணை மண்டல தலைமையகங்களுடன் இந்திய ராணுவ முன்னாள் படைவீரர்கள் இயக்குநரகம் செயலாற்றி வருகிறது.
கொவிட்டால் பாதிக்கப்பட்ட முன்னாள் படைவீரர்கள் மருத்துவ ஆலோசனை மற்றும் பல்வேறு மருத்துவமனைகளில் அனுமதி பெறுவதற்கு வழிகாட்டுதல்களும், உதவிகளும் வழங்கப்பட்டு வருகின்றன.
தில்லியில் உள்ள பேஸ் மருத்துவமனை மற்றும் அனைத்து ராணுவ மையங்களில் உள்ள சேவை மருத்துவமனைகள் அதிகளவில் முன்னாள் படைவீரர்களை அனுமதிப்பதற்காக ஓய்வின்றி பணியாற்றி வருவதோடு, படுக்கைகளின் எண்ணிக்கையை அதிகரிப்பதற்கும் தொடர்ந்து செயலாற்றி வருகின்றன.
கொவிட்டால் பாதிக்கப்பட்ட முன்னாள் படைவீரர்களின் தேவைகளை பூர்த்தி செய்ய அனைத்து முயற்சிகளும் எடுக்கப்பட்டு வரும் நிலையில், முன்னாள் படைவீரர்கள் தங்களது வீடுகளிலேயே இருக்குமாறும், கொவிட் தொடர்பான அனைத்து வழிகாட்டுதல்களையும் பின்பற்றுமாறும் கேட்டுக்கொள்ளப் படுகிறது. கொவிட் நிலைமை குறித்து ஈஎஸ்எம் பிரிவுகளோடு தொடர்பில் இருக்குமாறும் பல்வேறு மையங்களின் மூத்த கர்னல்கள் அறிவுறுத்தப்பட்டுள்ளதோடு, 24 மணி நேரமும் செயல்படக்கூடிய அவசரகால எண்களும் செயல்பாட்டுக்கு வந்துள்ளன.
இந்திய ராணுவத்தின் அனைத்து கொவிட் உதவி எண்களையும் www.indianarmyveterans.gov.in என்ற முகவரியில் காணலாம். அனைத்து கொவிட் உதவி எண்கள் குறித்த தகவல்களுக்கு இங்கே கிளிக் செய்யவும்.
-------
(Visitor Counter : 119
நுகர்வோர் நலன், உணவு மற்றும் பொது விநியோகம் அமைச்சகம்
மாநில அரசுகள் வழங்கியுள்ள ரேசன் அட்டை வைத்துள்ள, தேசிய உணவுப் பாதுகாப்பு சட்டத்தின் கீழ் வராத பயனாளிகளுக்கும் உணவுப் பொருள்கள் வழங்கப்படும்
உலகின் மிகப்பெரிய உணவுப் பாதுகாப்பு முறையைப் பின்பற்றி வரும் ,இந்திய உணவுக்கழகம், 9.4.2020 அன்று புதிய சாதனையைப் படைத்துள்ளது. நாடு முழுவதும் 81 கோடிக்கும் மேற்பட்டோருக்கு 5.3 லட்சம் நியாய விலைக் கடைகள் மூலம் உணவுப் பொருள்களை விநியோகித்து வரும் இந்திய உணவுக் கழகம் , 77 வாரிகளைக் கொண்ட 2.16 லட்சம் மெட்ரிக் டன் உணவுப்பொருட்களை ரயிலில் ஏற்றிச்சென்றது. இத்துடன், ஊரடங்கு முடக்கம் துவங்கியதில் இருந்து , இந்திய உணவுக் கழகம் இதுவரை மொத்தம் 2.5 மில்லியன் மெட்ரிக் டன் உணவு தானியங்களை ஏற்றி அனுப்பியுள்ளது.
பிரதமர் கரீப் கல்யாண் அன்ன யோஜனா திட்டத்தின் கீழ், மொத்தம் 12.1 மில்லியன் மெட்ரிக் டன் உணவு தானியங்கள் நபருக்கு 5 கிலோ வீதம் 3 மாதங்களுக்கு 81 கோடி பேருக்கு வழங்கப்பட்டு வருகிறது.
(Visitor Counter : 203
சிறப்பு சேவைகள் மற்றும் கட்டுரைகள்
காரைக்குடி சிக்ரியைச் சேர்ந்த டாக்டர் கே.கிரிபாபுவுக்கு இளம் விஞ்ஞானி விருது – 2021
காரைக்குடியில் உள்ள சிஎஸ்ஐஆர் – மத்திய மின் வேதியியல் ஆராய்ச்சி நிறுவனத்தில்  பணிபுரியும் விஞ்ஞானி டாக்டர் கே.கிரிபாபுவுக்கு, 2021 ஆம் ஆண்டுக்கான, சிஎஸ்ஐஆர் இளம் விஞ்ஞானி விருது அறிவிக்கப்பட்டுள்ளது. ரசாயன அறிவியல் துறையில் அவர் ஆற்றிய சிறந்த பங்களிப்பிற்காக இந்த விருது அவருக்கு வழங்கப்பட உள்ளது. செப்டம்பர் 26-ந் தேதியன்று நடைபெறும் சிஎஸ்ஐஆர் நிறுவன நாள் விழாவில் இந்த விருது அளிக்கப்படும்.
இந்தத் தகவல், காரைக்குடி மத்திய மின் வேதியியல் ஆராய்ச்சி நிறுவனம்  வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
எரிசக்தி அமைச்சகம்
எரிசாம்பலில் இருந்து ஜியோபாலிமர் கற்கள் தயாரிப்பு -என்டிபிசி முன்னெடுத்த முயற்சி
எரிசாம்பலில் இருந்து ஜியோபாலிர் கற்கள் எனும் கட்டுமானத்துக்கு உபயோகப்படுத்தப்படும் கற்களை தேசிய அனல் மின் கார்பரேஷன் லிமிடெட் நிறுவனம் தயாரித்து சாதனை புரிந்துள்ளது.
மத்திய மின் துறையின் கீழ் செயல்படும் பெரிய பொதுத்துறை நிறுவனமான தேசிய அனல் மின் கார்ப்பரேஷன் லிமிடெட் இந்தியாவின் பெரிய மின் உற்பத்தி நிறுவனமாகும். இந்த நிறுவனம், எரிசாம்பலில் இருந்து கட்டுமானத்துக்குப் பயன்படுத்தக் கூடிய ஜியோ-பாலிமர் கடினமான கற்களை தயாரித்துள்ளது. இதனால் சூழலில் தாக்கத்தை ஏற்படுத்தும் இயற்கையான கற்களை பயன்படுத்துவதை தவிர்க்க முடியும்.
தேசிய அனல் மின் கார்ப்பரேஷன் லிமிடெட் எரிசாம்பலில் இருந்து தயாரித்த இந்த ஜியோ பாலிமர் கடின கற்கள் இந்திய தரநிலைகளின் சட்டப்பூர்வமான அளவீடுகளை கொண்டிருக்கிறது. தேசிய சிமெண்ட் மற்றும் கட்டடப்பொருட்கள் கவுன்சிலும் இதனை உறுதி செய்துள்ளது. பரிசோதனையில் இது கான்க்ரீட் பணிகளுக்கு உபயோகிக்க ஏற்றது என்பது தெரியவந்தது. ஆய்வின் முடிவு ஏற்றுகொள்ளக்கூடிய வரம்பில் இருந்தது. எரிசாம்பல் உபயோகத்தை அதிகரிக்கும் வகையில் தேசிய அனல் மின் கார்ப்பரேஷன் லிமிடெட்டின் ஆராய்ச்சி& வளர்ச்சிப் பிரிவு இந்த சாதனையைப் படைத்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1672589
பிரதமர் அலுவலகம்
தமிழ்நாட்டின் கிருஷ்ணகிரியில் பட்டாசு ஆலையில் ஏற்பட்ட விபத்தில் உயிரிழந்தவர்களுக்கு பிரதமர் இரங்கல்
பாதிக்கப்பட்டவர்களுக்கு நிவாரணம் அறிவிப்பு
தமிழ்நாட்டின் கிருஷ்ணகிரியில் பட்டாசு ஆலையில் ஏற்பட்ட விபத்தில் உயிரிழந்தவர்களுக்கு பிரதமர் திரு.நரேந்திர மோடி இரங்கல் தெரிவித்துள்ளார். உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து ரூ.2 லட்சம் நிவாரணம் வழங்கப்படும் என்றும் காயமடைந்தவர்களுக்கு ரூ.50,000 வழங்கப்படும் என்றும் அவர் அறிவித்துள்ளார்..
இது தொடர்பாக பிரதமர் அலுவலகம் வெளியிட்டுள்ள ட்விட்டர் செய்தியில்: "தமிழ்நாட்டின் கிருஷ்ணகிரியில் பட்டாசு ஆலையில் ஏற்பட்ட கோர விபத்தில் விலைமதிப்பற்ற உயிர்கள் பறிபோன சம்பவம் மிகுந்த வேதனை அளிக்கிறது. இந்த கடினமான நேரத்தில் பாதிக்கப்பட்டவர்களின் குடும்பத்தினருடன் எனது எண்ணங்களும் பிரார்த்தனைகளும் உள்ளன. காயமடைந்தவர்கள் விரைவில் குணமடைய பிரார்த்திக்கிறேன். உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து ரூ.2 லட்சம் வழங்கப்படும். காயமடைந்தவர்களுக்கு ரூ.50,000 வழங்கப்படும்:பிரதமர்
அறிவியல் மற்றும் தொழில்நுட்பத்துறை
சிஎஸ்ஐஆர் - சிஎம்ஈஆர்ஐ-யால் உள்நாட்டிலேயே உருவாக்கப்பட்ட ஆக்சிஜன் செறிவூட்டல் தொழில்நுட்பம் கொவிட்-19 நோயாளிகளுக்கு சிகிச்சை அளிப்பதில் சிறப்பான பங்களிக்கும்: டாக்டர் வி ஆர் சிர்சாத்
ஆக்சிஜன் செறிவூட்டல் தொழில்நுட்பம் குறித்த இணையக் கருத்தரங்கு ஒன்றை சிஎஸ்ஐஆர் - சிஎம்ஈஆர்ஐ, துர்காபூர் மற்றும் எம்எஸ்எம்இ-டிஐ, ராய்ப்பூர், சத்தீஸ்கர், இந்திய அரசு ஆகியவை இணைந்து 2021 ஏப்ரல் 25 அன்று ஏற்பாடு செய்திருந்தன.
வரவேற்புரை ஆற்றிய எம்எஸ்எம்இ-டிஐ, ராய்ப்பூர், இணை இயக்குநர், டாக்டர் வி ஆர் சிர்சாத், கொவிட்-19 காரணமாக முன்னெப்போதும் இல்லாத பெருந்தொற்று நிலைமையை நாடு தற்போது எதிர் கொண்டு வருவதாகவும், மருத்துவ ஆக்சிஜனுக்கு பற்றாக்குறை ஏற்பட்டு உள்ளதாகவும் கூறினார்.
சிஎஸ்ஐஆர் - சிஎம்ஈஆர்ஐ-யால் உள்நாட்டிலேயே உருவாக்கப்பட்ட ஆக்சிஜன் செறிவூட்டல் தொழில்நுட்பம் கொவிட்-19 நோயாளிகளுக்கு சிகிச்சை அளிப்பதில் சிறப்பான பங்களிக்கும் வாய்ப்புள்ளது. இந்த தொழில்நுட்பத்திற்கு பிரகாசமான வாய்ப்புகள் உள்ளன. இந்த உபகரணத்தை விரைந்து உற்பத்தி செய்யுமாறு கருத்தரங்கில் பங்கேற்ற தொழிற்சாலைகள் மற்றும் தொழில் முனைவோர்களை அவர் கேட்டுக்கொண்டார்.
நிகழ்ச்சியில் பேசிய பேராசிரியர்  ஹரிஷ் ஹிராணி, எளிதாகக் கிடைக்கும் பொருட்களைக் கொண்டு ஆக்சிஜன் செறிவூட்டல் உபகரணத்தை சிஎஸ்ஐஆர் - சிஎம்ஈஆர்ஐ உருவாகியுள்ளதாகவும், ஆக்சிஜன் தேவைப்படும் நோயாளிகளுக்காக தனிமைப்படுத்தப்பட்ட அறைகளில் பாதுகாப்பாக இதை வைக்க முடியும் என்றும் கூறினார்.
இதை தயாரிக்க முன் வருபவர்களுக்கு தேவையான வழிகாட்டுதல்கள் மற்றும் தகவல்களை சிஎஸ்ஐஆர் - சிஎம்ஈஆர்ஐ வழங்கும் என்றும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1714106
-------
(Visitor Counter : 157
வணிகம் மற்றும் தொழில்துறை அமைச்சகம்
வேளாண், பதப்படுத்தப்பட்ட உணவுப் பொருட்கள் ஏற்றுமதிகள்: பூட்டான் வணிகர்களுடன் காணொலி வாயிலாக ஆலோசனை
இந்தியாவின் வேளாண் மற்றும் பதப்படுத்தப்பட்ட உணவுப் பொருட்களின் ஏற்றுதியை ஊக்குவிக்கும் வகையில், இதற்கான வளர்ச்சி ஆணையம் , பூட்டானில் உள்ள இந்திய தூதரகத்துடன் இணைந்து, வணிகர்களுடனான காணொலிக் காட்சி ஆலோசனைக் கூட்டத்தைக் கடந்த ஜனவரி 7-ஆம் தேதி நடத்தியது. வேளாண் உணவுத் துறையில், இந்தியா - பூட்டான் இடையே ஒத்துழைப்பை வலுப்படுத்த இரு நாட்டு அரசுகள் மற்றும் வர்த்தக பிரிவினரை பொதுவான தளத்தின் கீழ் இந்த வர்த்தகக் கூட்டம் ஒன்றிணைத்தது.
பல நாடுகளின் வர்த்தகர்களுடன் அபெடா அமைப்பு நடத்தும் 15-வது காணொலிக் காட்சி ஆலோசனைக் கூட்டம் இதுவாகும். இந்தக் கூட்டத்தில் பூட்டான் உணவு கழகம், பூட்டான் வேளாண் மற்றும் வன அமைச்சகம், காய்கறி மற்றும் பழங்களை ஏற்றுமதி செய்யும் இந்திய வர்த்தக சங்கங்கள், அகில இந்திய உணவு பதப்படுத்தும் நிறுவனங்களின் சங்கம், அகில இந்திய மாமிச மற்றும் கால்நடை ஏற்றுமதியாளர்கள் சங்கம், அரிசி ஏற்றுமதியாளர்கள் சங்கம் ஆகியவை தரப்பில் தேவைகள் குறித்தும், ஏற்றுமதி பொருட்கள் குறித்தும் விளக்கம் அளிக்கப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1687044
ஜல்சக்தி அமைச்சகம்
நதி உத்ஸவத்தின் 3ம் நாளில் நாடு முழுவதும் ஏராளமான நிகழ்ச்சிகள்..
நதி உத்ஸவத்தின் 3ம் நாளான இன்று, 16-க்கும் மேற்பட்ட மாநிலங்கள் மற்றும் 41 மாவட்டங்களில் பல நிகழ்ச்சிகள் நடத்தப்பட்டன.
மத்திய மற்றும் மாநில அளவிலான அமைப்புகள், துறைகள், மாவட்ட நிர்வாகங்களின் உதவியுடன், இந்த கொண்டாட்டங்கள் நடக்கின்றன. இதில் பள்ளி மாணவர்கள், நேரு யுவ கேந்திர அமைப்பினர், என்சிசி, என்எஸ்எஸ் மாணவர்கள் என பல தரப்பினரும் பங்கேற்றனர்.
மரக் கன்றுகள் நடுதல், சுத்தப்படுத்தும் பணிகள், கங்கா ஆரத்திகள், வரைபட போட்டிகள், வாசகங்கள் எழுதுதல், நதி பூஜைகள், படகு போட்டிகள், கதை சொல்லும் நிகழ்ச்சிகள் என பல நிகழ்ச்சிகள் நதி மகோத்ஸவத்தில் நடத்தப்பட்டன.
ஆண்டுக்கு ஒரு முறை நதி விழாக்களை கொண்டாட வேண்டும் என கடந்த ஆகஸ்ட் 26ம் தேதி மனதின் குரல் நிகழ்ச்சியில் பிரதமர் திரு. நரேந்திர மோடி அழைப்பு விடுத்தார்.இதையடுத்து கங்கையை சுத்தப்படுத்துவதற்கான தேசிய இயக்கம் கங்கா உத்சவ் என்ற நதி விழா அனைத்து நதிகளிலும் நடத்தப்பட்டது...
நதி உத்சவம் 2021, டிசம்பர் 16ம் தேதி தொடங்கியது. இது நாடு முழுவதும் டிசம்பர் 23ம் தேதி வரை கொண்டாடப்படும். இது ஜல்சக்தி அமைச்சகம், கலாச்சாரம் மற்றும் சுற்றுலாத்துறை அமைச்சகத்துடன் இணைந்து நடத்தப்படுகிறது. விடுதலையின் அம்ரித் மகோத்ஸவத்தின் கீழ், இந்த விழாக்கள் நடத்தப்படுகின்றன. நதி உத்சவம் 2021 நிகழ்ச்சிக்கு, 10 முக்கிய நிதிகள் உட்பட இதர நதிகளை கொண்டாட 22-க்கும் மேற்பட்ட மாநிலங்களில்.. 170க்கும் மேற்பட்ட மாவட்டங்களில் பல நிகழ்ச்சிகள் நடத்தப்படுகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1783249